### Beslutninger

Tilbagesendes Magistratsafdelingen for Teknik og Miljø med bemærkning, at byrådet i sit møde den 14. december 2022 har vedtaget Magistratens foranstående indstilling af 5. december 2022.

Magistratsafdelingen for Teknik og Miljø udarbejder notat.

###

Beslutningsforslag fra S

I forbindelse med et længere varende forløb i forår og efterår 2021, hvor en håndværksmester opførte barakker uden byggetilladelse til overnattende bygningsarbejdere, er det blevet klart for Socialdemokratiet, at der er behov opstramning af den hidtidige praksis i den slags sager.

Man har hidtidigt som rutine forespurgt håndværksmesteren, om der var opført barakker uden byggetilladelse, og hvis håndværksmesteren har svaret benægtende, har man fra forvaltning i MTM ikke foretaget sig yderligere. Det samme er sket ved henvendelse vedrørende ulovlig overnatning.

Socialdemokratiet ønsker, hvis der foreligger god dokumentation for ulovligheder både omkring opførsel uden byggetilladelse og overnatning i barakker, der ikke er godkendte til formålet, at man grundigt på stedet undersøger sagen, eventuelt i samarbejde med relevante parter, og at man samtidigt udsteder påbud eller bøder i nødvendigt omfang.

Socialdemokratiet ønsker med forslaget at sørge for, at bygningsarbejdere sikres opholds- og overnatningsforhold, som foreskrives i lovgivningen. Samtidigt ønsker Socialdemokratiet at sikre, at der ikke sker opførsel af barakker eller andet, uden at der er søgt byggetilladelse. Vi ønsker også med forslaget at sikre fair og fri konkurrence mellem håndværksmestrene, således at håndværksmestre, der begår ulovligheder, ikke stilles bedre i konkurrencen end dem, der følger reglerne.

Socialdemokratiet forslår derfor:

At man ved veldokumenterede henvendelser om evt. ulovligheder fra MTM tager initiativ til, at man ved personligt fremmøde orienterer sig om forholdene på stedet, samtidigt med at man henvender sig til pågældende ansvarlige håndværksmester for at få afklaring af sagen.

At tilsynsmyndigheden i MTM varsler påbud eller dagbøder efter reglerne omkring ulovligt opført byggeri.

At man i MTM i henhold til lovgivningen varsler påbud eller dagbøder, såfremt man konstaterer, at der i strid med tilladelser sker overnatning i barakker, som ikke er godkendt til formålet.

At man løbende følger op på sagerne, indtil eventuelle ulovligheder er ophørt

På vegne af Socialdemokratiet i [adresse]

Christoffer Andersen, Næstformand for Teknisk Udvalg

INDSTILLING FRA MAGISTRATSAFDELINGEN FOR TEKNIK OG MILJØ

Svar på forslag fra S om opstramning af praksis i lovliggørelsessager

### Resume

Socialdemokratiet har stillet forslag om opstramning af praksis i byggesager om ulovlig overnatning til bygningsarbejdere. Socialdemokratiet finder, at forløbet i en konkret sag viser, at der er behov for opstramning af praksis.

Kommunens tilsynspligt følger af lovgivningen, men der er ikke fastlagt regler for opgavens tilrettelæggelse. Kommunen har vide skønsbeføjelser i udøvelsen af tilsynspligten.

Laust Danielsen fylder i den samlede sagsmængde. Teknik og Miljø reagerer på klager, som ikke er åbenbart grundløse, eller hvis kommunen får konkret begrundet mistanke om ulovlige forhold.

Der er i den konkrete sag sket en beklagelig fejl i opfølgningen, men det giver ikke anledning til at anbefale ændringer i den generelle tilrettelæggelse af tilsynsopgaven.

Foranlediget af sagen vil Teknik og Miljø sikre og indskærpe internt, at det skal være et særligt fokus på hurtig opfølgning i sager om ulovlig beboelse. Teknik og Miljø vil sikre løbende fokus på at gennemføre servicetjek og opdatering af interne procedurer til håndtering af disse sager.

Teknik og Miljø er opmærksom på, at byrådsindstillingen er fremsendt for sent i forhold til de aftalte frister. Indstillingen har været klar til fremsendelse i marts måned, men det formodes, at sagen er blevet glemt i forbindelse med overgangen til nyt sagsbehandlingssystem i foråret 2022.

### Beslutningspunkter

Det indstilles, at:

Teknik og Miljøs redegørelse i sagen tages til efterretning, hvorefter der ikke er et generelt behov for opstramning af praksis i lovliggørelsessager

Teknik og Miljø sikrer og indskærper internt, at det skal være et særligt fokus på hurtigere opfølgning i sager om ulovlig beboelse.

Teknik og Miljø supplerende hertil sikrer løbende fokus på at gennemføre servicetjek og opdatering af interne procedurer til håndtering af disse sager som led i Teknik og Miljøs kvalitetsledelsessystem.

### Borgmesterens Afdelings påtegning

Fremsendes til Magistraten. Det bemærkes, at indstillingen ikke er fremsendt rettidigt til Borgmesterens Afdeling i forhold til at kunne nå byrådsbehandling indenfor den fastsatte frist på 3 måneder efter byrådsbehandlingen af beslutningsforslaget. Borgmesterens Afdeling har herudover ingen bemærkninger til indstillingen.

### Sagsforløb

Udvalg: Magistraten

Dato: 05-12-2022

Sebastian Thomsen: 6

Fremsendes til [adresse] med bemærkning, at Magistraten i mødet den 5. december 2022 anbefaler, at byrådet tiltræder Magistratsafdelingen for Teknik og Miljøs indstilling af 28. november 2022.